Starijoj gospođi natekla je noga, bolovi i žarenje postali su nepodnošljivi pa je istu večer primljena na hitnu

Stariju ženu u rogozničkoj uvali Peleš u plićaku je opekao, bolje rečeno više puta ubo, "vatreni crv" početkom ovog tjedna. Gospođi inicijala M.Ž., koja je htjela ostati anonimna, ubrzo je počela naticati noga, a bolovi i žarenje su postali toliko nesnošljivi da je istu tu večer primljena na hitnu.

"Kupala sam se na novoobnovljenoj plaži u uvali Peleš koja je napravljena od strane Općine Rogoznica prije nekoliko godina. Otplivala sam i sjela u plićak kako bi razgibavala nogu s kojom imam problema. Odjednom sam osjetila ubod i vidjela da mi se crv crvenkaste boje uhvatio za nogu. Odmah sam osjetila bol, skinula sam neke bijele bodlje iz noge i izašla vani na plažu", ispričala je Rogozničanka koja živi u neposrednoj blizini plaže za Šibenski portal.

Sadržaj se nastavlja...

Krenulo je sve jače i jače bockanje i žarenje, a ubrzo je žena dobila i temperaturu. Kako su se bolovi samo pojačavali, susjedi su stariju ženu odvezli na hitnu pomoć usred noći.

Crvenilo još uvijek nije prošlo

"Doktori su mi odmah dali dvije injekcije kako bi se oticanje smirilo i kako bi bol postala podnošljivija. Liječnik mi je rekao da sutra obavezno dođem na još jednu injekciju. Dobila sam i mast da mažem svaki dan dok ne prođe crvenilo. No, iako me crv opekao još početkom ovog tjedna, crvenilo još nije prošlo", ispričala je starija žena.

Ubrzo je u okolnim mjestima, posebice u Zečevu, koje je najbliže toj plaži zavladala panika. Nastao je veliki strah za djecu koja se najčešće kupaju u plićaku gdje su se odnedavno vatreni crvi pojavili, a ima ih priličan broj.

"Javila sam u redakciju Šibenskog portala da upozorim javnost na opasnost. Ja sam starija odrasla žena pa sam bol nekako uspjela izdržati, ali kažem vam, to su bolovi koje dijete ne može nikako izdržati", istaknula je M.Ž. te dodala kako je još jedna njezina poznanica završila na hitnoj.

U Zavodu za javno zdravstvo nisu dobili dojavu

Radi pojave crva koji su opasni po ljude, novinari Šibenskog portala kontaktirali su i Zavod za javno zdravstvo Šibensko-kninske županije, gdje su im rekli kako nisu dobili nikakvu službenu dojavu od ljudi, ali ni liječnika.

"Prvi put čujem za te crve. Ne znam koje su to životinje. To nam mora biolog potvrditi, no mi njega nemamo u našoj službi. Postoji biolog u Zavodu u Splitu, a netko od ljudi mora prijaviti pojavu opasnih životinja", kazala je epidemiologinja dr. Ankica Parat Baljkas.

Kad su novinari Šibenskog portala stigli na plažu primijetili su kolutićavce, odnosno crve, koji su prilično neugodan prizor. Premda su ih ljudi iz okolnih mjesta sami počeli čistiti, oni se nanovo pojavljuju, a plaža je poluprazna. Zanimljivo je da se niti 50 metara od obale u blizini plaže nalazi uzgajalište ribe, a kako doznaju, riječ je o splitskoj tvrtci Klismar, koja u uvali uzgaja brancine i orade. Upravo u njih nekoliko mještana Zečeva s kojima su razgovarali upire prstom.

Mještani optužuju uzgajalište ribe

"Gledali smo na internetu, riječ je o crvu koji se hrani, među ostalim, ostacima ribe, a u toj vali je prilično blizu obale uzgajalište ribe. Ljudi dolaze tamo i čiste ribu u uvali, a ispod kaveza ima i ostataka hrane kojima hrane orade i brancine. Jednostavno, previše je tog balasta u uvali", kazao je mještanin Zečeva.

Nije mu nikako jasno kako uzgajalište može biti tako duboko u uvali jer su, inače, ona izvan manjih uvala gdje je veća protočnost mora. S njime se slaže i drugi sugovornik s kojim su porazgovarali novinari Šibenskog portala, također iz Zečeva. On se bavi turizmom, a sad, kako kaže, više ne može reći svojim gostima da se okupaju u uvali na uređenoj plaži.

"Već su mi se žalili turisti kako more smrdi i kako im je nejasno da se kavezi s ribom nalaze tako blizu plaže. Gosti se žale ne nečistoću, a pitam se kako ćemo se baviti turizmom koja je najprofitabilnija hrvatska gospodarska grana. Još su se sada pojavili ti crvi. Užas", rekao je drugi mještanin Zečeva koji se prisjeća kako je ribogojilište prije dvadesetak godina bilo niz valu, na otvorenijem mjestu, ali radi velike nevere su ga prebacili dublje u uvalu, što je narušilo ekosistem.

Crveni crvi su se pojavili u cijelom Jadranu?

Crveni crvi su se pojavili u cijelom Jadranu, ne samo u uvali Peleš, odgovorio je jedan od vlasnika ribogojilišta, Ivan Klisović kada su ga novinari upitali je li njegov posao zapravo "zaslužan" za pojavu vatrenih crva.

"Mi smo ih isto primijetili tu, ali mi smo na ovoj lokaciji nekih 20 godina. Crva je bilo i prije nego što smo došli tu. Ipak ove godine su se pojavili u većem broju", poručio je kratko Klisović bez daljnje želje da bilo što komentira, a novinare Šibenskog portala uputio je na Institut za oceanografiju i ribarstvo u Splitu.

Inače, portal Priroda Hrvatske piše kako je vatreni crv najčešće dugačak 5 – 10 centimetara, a ispod škrga iz segmenata izbijaju bijele hitinske čekinje koje su obično spuštene prema dolje. Osjeti li da je u opasnosti, crv čekinje širi i podiže prema gore u obrambeni položaj. Čekinje su vrlo tanke i čvrste poput iglica i na sebi nose otrov. Vrhovi lako pucaju te otrov prodire u tkivo grabežljivca ili neopreznog ronioca. Otrov izaziva jaku iritaciju, javljaju se crvenilo i dugotrajan svrbež, a otud i ime ove vrste. U osjetljivijih ljudi može čak nastati kratkotrajna paraliza dijela tijela.

Treba što prije ukloniti eventualno zaostale čekinje ljepljivom vrpcom, rukavicom ili krpom i ubodeno mjesto isprati hladnom morskom vodom. Poslije toga na mjesto uboda treba staviti obloge od alkohola i namazati ga nekom od antihistaminskih masti. Ako su simptomi u ubodenog teži, treba potražiti liječničku pomoć.

U Hrvatskoj živi na kamenom dnu, katkad na muljevitom, ili u livadama cvjetnicama. Hrani se sitnim organizmima poput koralja, rakova, ali je i strvinar pa se hrani uginulim ostacima riba i drugih organizama. Čest je na mjestima na kojima ribari odbacuju nekvalitetan i neželjen ulov, piše Šibenski portal.